
R A P O R T

asupra propunerii legislative pentru completarea şi modificarea Legii nr.19/2000 privind sistemul public de pensii şi alte drepturi de asigurări sociale
1. În conformitate cu prevederile art.95 şi 115 din Regulamentul Camerei Deputaţilor, republicat, Comisia pentru muncă şi protecţie socială a fost sesizată în fond, în procedură de urgenţă, în vederea examinării şi întocmirii raportului, cu propunerea legislativă pentru completarea şi modificarea Legii nr.19/2000 privind sistemul public de pensii şi alte drepturi de asigurări sociale, trimisă cu adresa nr. Pl.x 858 din 13 noiembrie 2006.

La întocmirea prezentului raport, Comisia a avut în vedere avizele:

· Consiliului Legislativ (nr.912/28.06.2006 - favorabil)

· Consiliului Economic şi Social (nr.1396/12.06.2006 - negativ)
· Comisiei juridice, de disciplină şi imunităţi (nr.31/1352/22.11.2006 - negativ)
· Comisiei pentru buget, finanţe şi bănci (nr.739/04.12.2006 - negativ)

· Comisiei pentru apărare, ordine şi siguranţă naţională (nr.32/725/22.11.2006 - favorabil),
precum şi punctul de vedere al Guvernului (nr.2087/06.07.2006 - negativ).
Propunerea legislativă are ca obiect de reglementare completarea Legii nr.19/2000 privind sistemul public de pensii şi alte drepturi de asigurări sociale, cu modificările şi completările ulterioare, în sensul introducerii, începând cu data 1 ianuarie 2007, a unei noi categorii de pensie, respectiv „pensia de veteran de război”, acordată persoanelor declarate astfel conform legii, la împlinirea vârstei standard sau a vârstei standard redusă, în cuantum egal cu venitul minim pe economie, garantat în plată, indiferent de stagiul de cotizare, dacă veteranul de război nu a optat sau nu îndeplineşte condiţiile pentru obţinerea unei alte categorii de pensii, în cuantum superior sau cel puţin egal cu venitul minim pe economie, garantat în plată.
Comisia propune Plenului Camerei Deputaţilor respingerea iniţiativei legislative din următoarele considerente:

a) sistemul public de pensii este bazat pe principiul contributivităţii, conform căruia drepturile de asigurări sociale se cuvin în temeiul contribuţiilor de asigurări sociale plătite;
b) în sistemul public, pensia este reglementată ca prestaţie destinată înlocuirii veniturilor profesionale pierdute ca urmare a intervenirii unor riscuri asigurate. Calitatea de veteran de război nu poate fi şi nu este un risc asigurat în sensul art.7 din Legea nr.19/2000;

c) această iniţiativă legislativă produce inechităţi faţă de beneficiarii sistemului public de pensii ale căror drepturi de asigurări sociale se bazează pe contribuţiile de asigurări sociale plătite, condiţie care nu este îndeplinită de toţi veteranii;
d) în general, drepturile acordate unor categorii de persoane în virtutea calităţii acestora se stabilesc prin legi speciale. Astfel, drepturile de care beneficiază veteranii de război sunt reglementate prin Legea nr.49/1991 privind acordarea de indemnizaţii şi sporuri invalizilor, veteranilor şi văduvelor de război, Legea nr.44/1994 privind veteranii de război şi Legea nr.49/1999 privind pensiile I.O.V.R. În prezent, veteranii beneficiază de venituri diferenţiate, determinate de întinderea perioadei în care au luptat pe front şi de ierarhia decoraţiilor conferite, iar acordarea unei „pensii de veteran de război” ar însemna ignorarea efortului depus în război.
2. Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

3. La dezbateri au participat, în conformitate cu prevederile art.55 din Regulamentul Camerei Deputaţilor, republicat:
· d-l Mihai Şeitan, Preşedintele Casei Naţionale de Pensii şi Alte Drepturi de Asigurări Sociale

· d-na Georgeta Bratu – director, Ministerul Muncii, Solidarităţii Sociale şi Familiei

· d-na Gabriela Mateescu – şef serviciu, Ministerul Muncii, Solidarităţii Sociale şi Familiei
· d-na Cecilia Sebe – consilier, Ministerul Muncii, Solidarităţii Sociale şi Familiei.
4. La lucrările comisiei au fost prezenţi 17 deputaţi, din totalul de 19 membri ai comisiei.

Raportul comisiei a fost adoptat cu 7 voturi pentru şi 5 voturi împotrivă.
5. Propunerea legislativă a fost respinsă de Senat în şedinţa din 09.11.2006.
6. Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat. 


În urma dezbaterii în şedinţa din 6 decembrie 2006, Comisia propune respingerea iniţiativei legislative.

PREŞEDINTE,




SECRETAR,


Stelian DUŢU




Karoly KEREKES
Întocmit, 

Expert Monica Ralu CURTA
PAGE  
1

